
Pennod 1 – Cyflwyniad

Nod yr astudiaeth hon yw ymchwilio i’r cwestiwn ‘Sut caiff rhifedd ei hymgorffori o fewn y cwricwlwm?’, er mwyn ehangu gwybodaeth a dealltwriaeth bersonol. Bwriedir cyflawni hyn drwy gasglu gwybodaeth wrth athrawon a dysgwyr, yn ogystal â defnyddio adroddiadau a pholisïau er mwyn darganfod yr hyn caiff ei wneud o fewn ysgolion. Erbyn diwedd yr ymchwil, gobeithir bod wedi casglu swmp o wybodaeth bydd yn ffurfio ateb i’r cwestiwn dan sylw.
Penderfynwyd ymchwilio i’r pwnc ymhellach oherwydd y pwyslais diweddar rodd Donaldson (2015) ar rifedd fel un o’r tri chyfrifoldeb trawsgwricwlaidd yng nghwricwlwm newydd Cymru. Yn ogystal â hyn dymunir ymchwilio’r pwnc yn ddyfnach oherwydd diddordeb personol i ddatblygu gwybodaeth a dealltwriaeth yn y maes. Teimlir bod ymchwilio i’r maes yn darparu cyfle i ddatblygu gwybodaeth broffesiynol er mwyn llywio gyrfa lwyddiannus â dealltwriaeth gref wrth ddefnyddio rhifedd. Hyderir bydd ymchwilio i’r maes yn darparu cyfleoedd i adnabod arferion effeithiol sy’n mynd i gael effaith cadarnhaol ar ddatblygiad proffesiynol personol.  
Gwêl cynnydd yn y sylw caiff rhifedd o fewn y cwricwlwm yn y blynyddoedd diwethaf wedi cyflwyno’r Fframwaith Llythrennedd a Rhifedd yn 2013. Yn ogystal â hyn, caiff sylw blaengar gan Lywodraeth Cymru (2017, t.2) wrth iddynt nodi bod sgiliau rhifedd yn hanfodol yn yr unfed ganrif ar hugain er mwyn “chwarae rôl weithgar a hyderus mewn cymdeithas”. Pwysleisia Donaldson (2015) bod datblygu sgiliau rhifedd yn drawsgwricwlaidd yn paratoi’r dysgwyr i’w bywydau bob dydd. Amlyga Donaldson (2015) bwysigrwydd darparu cyfleoedd eang ar draws y cwricwlwm i ddatblygu’r sgiliau angenrheidiol hyn i fedru cymhwyso’r sgiliau mewn gwahanol sefyllfaoedd. 
Fel un o bynciau craidd y cwricwlwm, caiff mathemateg sylw blaengar ond amlygir yr angen i sicrhau cyd bwysedd rhwng mathemateg a rhifedd (Estyn, 2013). Cydnabydda Estyn (2013) bod gwersi mathemateg yn hanfodol i addysgu’r sgiliau sylfaenol, ond rhaid cydnabod pwysigrwydd datblygu’r sgiliau ymhellach drwy rifedd. Esbonia Askew (2012) addysgir mathemateg fel maes wrth ei hun, lle caiff rhifedd fel ei integreiddio i feysydd eraill ar draws y cwricwlwm sy’n gwneud y gwersi’n drawsgwricwlaidd. Amlyga Estyn (2017a) bwysigrwydd bod athrawon yn cydnabod y gwahaniaeth sydd rhwng mathemateg a rhifedd a sut mae cynllunio rhifedd yn drawsgwricwlaidd.
Amcanion y prosiect fydd:
· Datblygu ymwybyddiaeth o’r Fframwaith Rhifedd.
· Darganfod pa mor hyderus yw athrawon wrth ymgorffori rhifedd yn  drawsgwricwlaidd o fewn cynlluniau a gwersi.
· Archwilio faint o sylw sy’n cael ei roi i ddatblygu medrau rhifedd y dysgwyr ar draws y cwricwlwm.
· Arsylwi os caiff y profion effaith ar y ffordd yr addysgir ac asesir gan athrawon .
· Ymchwilio i strategaethau neu arfer dda o fewn ysgolion lle ystyrir bod rhifedd yn cael ei gynnwys yn effeithiol a phwrpasol.
Er mwyn ateb y cwestiwn, bwriedir defnyddio amryw o ddulliau ymchwil gan gynnwys ymchwil cynradd ac eilaidd. Cynhelir cyfweliadau gyda’r pennaeth a chydlynwyr rhifedd drwy ofyn cwestiynau agored a chaeedig er mwyn canfod gwybodaeth o safbwyntiau gwahanol. Yn ogystal â hyn, dosberthir holiaduron i’r athrawon fel dull gellir ei ddefnyddio i asesu dealltwriaeth a barn unigolion ynglŷn â’r maes. Cedwir yr holiaduron yn gyfrinachol ac felly tybir y bydd ymatebion y cyfranogwyr yn datgelu gwybodaeth heb duedd. Defnyddir deunyddiau megis dogfennau a pholisïau'r ysgol i gasglu ystod ehangach o wybodaeth eilaidd ar y maes.
O ganlyniad i’r ymchwil, gobeithir dod i gasgliad os yw’r ffordd caiff rhifedd ei ymgorffori ar draws y cwricwlwm yn effeithiol a ddigonol i ddatblygu medrau’r dysgwyr. Rhaid cydnabod mae ymchwil ar raddfa fechan yw hon ac felly nid oes modd cael darlun cyflawn na chynnig atebion ar raddfa genedlaethol.
Wrth adolygu’r llenyddiaeth sy’n perthyn i’r maes rhifedd yn y bennod nesaf, gobeithir cryfhau’r ymchwil cynradd er mwyn cynnig sylwadau ar y cwestiwn. Defnyddir y wybodaeth fel sail ar gyfer gwneud yr ymchwil cynradd. 

Yn y bennod hon, adolygir llenyddiaeth sy’n seiliedig ar ymgorfforiad rhifedd ar draws y cwricwlwm a’i gyfraniad tuag at ddatblygiad y dysgwyr. Dadansoddir yr ymchwil sydd eisoes wedi’i gyflawni ar y maes ac ystyrir gwahanol ffynonellau o wybodaeth er mwyn canfod gwybodaeth. Ystyrir hefyd a oes bylchau yn yr ymchwil presennol lle gellir ymchwilio’n ddyfnach iddo wrth wneud yr ymchwil cynradd.

Yn ôl Llywodraeth Cymru (2013b, t.20) ystyr rhifedd yw medru “cymhwyso dealltwriaeth fathemategol mewn gweithgareddau bob dydd yn yr ysgol, yn y cartref yn y gwaith ac yn y gymuned”. Atgyfnertha Estyn (2017a) yn syml rhaid i’r dysgwyr fedru defnyddio’r sgiliau a ddysgwyd yng ngwersi mathemateg a’i defnyddio o fewn gyd destunau go iawn i fod yn rhifog. Pwysleisir yr angen i sicrhau bod dysgwyr felly yn cael ystod o gyfleoedd ar draws y cwricwlwm. Atgyfnertha National Numeracy (2014) hyn drwy ddatgan bod yn rhaid i ddysgwyr fod yn hyderus i ddefnyddio ffeithiau rhif mewn unrhyw agwedd o fywyd. Mynega Donaldson (2015,) bwysigrwydd hyn drwy gyfeirio at hanfodrwydd rhifedd i fedru byw’n annibynnol. Argymhella Donaldson (2015, t.60) yr angen i newid cynnwys y cwricwlwm presennol i fod yn fwy perthnasol i sefyllfaoedd “bywyd go iawn”. Cyfeiria hefyd at yr angen i newid strwythur addysgu drwy gyflwyno meysydd dysgu yn lle pynciau a chreu un continwwm. Cyniga hefyd y dylai rhifedd fod yn un o’r cyfrifoldebau trawsgwricwlaidd ynghyd a llythrennedd a chymhwysedd digidol (Donaldson, 2015). Cydnabydda Williams (2016, yn Dysgu Cymru, 2016) hyn drwy honni bod angen cyfleoedd ar blant i ddatblygu’r cyfrifoldebau trawsgwricwlaidd gan eu bod yn “hanfodol yn y byd modern”. Gyda hyn mewn golwg, ni ellir anwybyddu’r pwyslais i sicrhau cyfleoedd gorau i ddatblygu rhifedd cynnar y dysgwyr er mwyn eu paratoi ar gyfer bywyd heddiw.          

Cyfeiria Barnes (2011) at addysgu trawsgwricwlaidd fel ffordd i ddatblygu gwybodaeth a sgiliau nifer o feysydd drwy un problem, syniad neu brofiad. Noda Estyn (2018a) bod yr ysgolion cafodd ddyfarniad o ragorol yn cynllunio’r cyfrifoldebau trawsgwricwlaidd yn llwyddiannus ac yn darparu ystod o gyfleoedd. Er hyn amlygwyd bod angen i “bron chwarter o ysgolion wella’r ffordd y maent yn cynllunio” (Estyn, 2018a, t.29). Sonia Llywodraeth Cymru (2017) nad yw pob ysgol yn deall sut mae cynllunio’r cyfrifoldeb yn llwyddiannus ac yn rhestri cyfleoedd mewn cynlluniau, heb ddarparu cyfleoedd go iawn i gymhwyso’r medrau. O ganlyniad i hyn, cyhoeddwyd gan Donaldson (2015) y bwriad i greu cwricwlwm newydd i Gymru lle bydd dysgu trawsgwricwlaidd wrth wraidd y cwricwlwm. Atgyfnerthir hyn hefyd gan Rose (2009) sy’n datgan dylai’r cyfrifoldebau trawsgwricwlaidd, gyda rhifedd yn un ohonynt fod yng nghalon y cwricwlwm. 
Pwysleisia Donaldson (2015) dylai’r cyfrifoldebau trawsgwricwlaidd gael eu hintegreiddio mewn i’r gwersi a’u defnyddio i gyfoethogi’r ddarpariaeth. Atgyfnerthwyd hyn hefyd gyda Steen (2000, t.6) sy’n datgan “numeracy is not just one among many subjects but an integral part of all subjects”. Er y pwyslais hwn, nid yw’n ddisgwyliedig i’r cyfrifoldebau gael eu datblygu ym mhob gwers (Llywodraeth Cymru, 2017). Amlinella Estyn (2016) a Fox a Surtees (2010) ni ddylid ychwanegu rhifedd i’r gwersi er mwyn rhoi tic yn y blwch, yn hytrach dylid ei integreiddio’n naturiol pan fo cyfle.

Ers blynyddoedd bellach, bu safonau llythrennedd a rhifedd dysgwyr yng Nghymru yn bryder a cheir cyfeiriad at hyn yn aml mewn adroddiadau gan Estyn a’r cyfryngau. Amlyga Estyn (2013) yn ei adroddiad blynyddol, nad yw ysgolion yn gwneud digon i ddatblygu medrau llythrennedd a rhifedd dysgwyr. Argymhella Estyn (2013, t.13) yn gyntaf bod angen i bob athro cydnabod ei rôl i ddatblygu rhifedd y dysgwyr ac yn ail mae angen cydlynwyr sy’n sicrhau bod athrawon yn “deall dulliau newydd o gynllunio ar gyfer dysgu”.
Noda Vernon (2010) bod gormod o blant yn gadael yr ysgol heb fedrau rhifedd safonol. Yn ogystal, amlyga bod cyrhaeddiad y dysgwyr mewn meysydd eraill e.e. gwyddoniaeth a daearyddiaeth hefyd yn cael eu heffeithio. Pwysleisia Llywodraeth Cymru (2012) bod sgiliau rhifedd yr un mor bwysig a medru darllen ac ysgrifennu. Atgyfnerthir hyn gan National Numeracy (2014) a Vernon (2010) sydd hefyd yn amlinellu pwysigrwydd medrau rhifedd ar gyfer cael swyddi da yn y dyfodol. Amlinella Golwg 360 (2013) arolygiad gan Estyn rhwng 2010 a 2012, sy’n datgan bod medrau rhifedd dysgwyr mewn tua 2 o bob 5 ysgol gynradd yn wan. Yn ogystal â hyn, noda Llywodraeth Cymru (2012) a Lyakhova a Wallis (2017) bod safonau rhifedd Cymru yn is na’r disgwyl gyda chanlyniadau PISA 2009 a 2012 yn datgan canlyniadau siomedig.
O ganlyniad i hyn, dyma’r prif reswm o gyflwyno’r Fframwaith Llythrennedd a Rhifedd yng Nghymru yn 2013 (Dysgu Cymru, 2013). Cyflwynwyd y Fframwaith Llythrennedd a Rhifedd ar gyfer dysgwyr o bump i bedair ar ddeg oed. Dywed Llywodraeth Cymru (2013b) bod y fframwaith yn offeryn i helpu cynllunio ymgorffori rhifedd wrth addysgu’r cwricwlwm. Amlyga Llywodraeth Cymru (2017, t.7) ni ddylai’r fframwaith ddisodli’r cwricwlwm, dylai “gefnogi a datblygu gwybodaeth dysgwyr am gysyniadau, pynciau a themâu allweddol”. Cyfeiria Donaldson (2015) at yr angen i ddarparu ystod eang o gyfleoedd i ddysgwyr i gryfhau ac atgyfnerthu eu sgiliau mewn gwahanol gyd-destunau ar draws y cwricwlwm.
Er y cyfeirir at yr angen i godi safonau llythrennedd a rhifedd, sylweddolwyd o’r ymchwil bod datblygu sgiliau llythrennedd dysgwyr wedi cael fwy o sylw na rhifedd. Yn ogystal â hyn, amlygwyd gan Estyn (yn Golwg 360, 2013) bod mwyafrif o ysgolion yn rhoi fwy o sylw i ddatblygu llythrennedd y dysgwyr. Cyfeiria Westwood (2008) hefyd at hyn wrth nodi bod cyfeirio at ‘llythrennedd a rhifedd’ gyda’i gilydd wedi rhoi fwy o ffocws ar lythrennedd, gyda mwy o ymchwil ac ymyraethau yn cael eu creu ar gyfer datblygu llythrennedd. Amlygir bod rhifedd yn cael ei daflu o dan y carped heb fawr o gyffwrdd, gyda nifer o unigolion ddim yn gweld ei bwysigrwydd. Awgryma Llywodraeth Cymru (2012, t.16) bod agweddau tuag at rifedd yn negyddol gydag unigolion yn methu gweld cysylltiad rhwng rhifedd a bywyd bob dydd. Cyfeiria Boaler (2009) yn aml at y ffaith bod agweddau nifer o blant a phobl ifanc yn negyddol tuag at fathemateg, ac o ganlyniad mae’r lefelau cyrhaeddiad yn isel. Atgyfnertha Askew (2012) hyn drwy awgrymu’r angen i adeiladu cymuned fathemateg o fewn dosbarthiadau. Hynny yw, creu cymuned sy’n rhoi portread hollol newydd i fathemateg drwy ei wneud yn hwyl lle mae dysgwyr eisiau ymuno.
Dengys ymchwil gan Lywodraeth Cymru (2012) bod wythdeg y cant o oedolion a chywilydd i gyfaddef nad oeddent yn medru darllen na ysgrifennu’n gywir, ond dim ond pumdeg chwech y cant ohonynt oedd a chywilydd bod eu sgiliau rhif yn wan. O’r ymchwil hyn, yn amlwg mae yna gred gyffredinol bod sgiliau mathemateg neu rifedd yn rhywbeth prin, nid oes gan bawb fynediad iddo. Ond rhaid pwysleisio nid yw hyn yn wir gyda’r angen i fod yn gwbl rifog yn hollol hanfodol yn y byd sydd ohoni heddiw. Atgyfnerthir hyn hefyd gan rai o’r cyfranogwyr oedd yn nodi bod dweud “dwi ddim yn dda gyda rhifau yn iawn” (Llywodraeth Cymru, 2012, t.8). Yn deillio o hyn, mae agweddau unigolion tuag at rifedd lle mae bod yn wael yn rhifedd yn beth ‘naturiol’ yn golygu bod llai yn poeni am eu medrau (Steen, 2000).  Yn ogystal â hyn, noda Golwg 360 (2013) nad yw mwyafrif o ddisgyblion yn gweld defnydd i rifedd yn ei bywydau. Mae angen felly sicrhau bod dysgwyr yn deall pwysigrwydd o sgiliau rhifedd ar gyfer y dyfodol eu paratoi i’r dyfodol.

Er mwyn codi safonau rhifedd y dysgwyr, mae cymorth ag ymroddiad athrawon yn hanfodol i ddarparu cyfleoedd i ddysgwyr gyrraedd eu llawn botensial (Llywodraeth Cymru, 2012). Pwysleisir ganddynt fod sgiliau mathemateg bersonol athrawon yn hanfodol i roi hyder iddynt ddatblygu sgiliau’r dysgwyr. Er hyn, awgryma Perso (2006, dyfynnwyd yn Westwood, 2008) nad yw rhai athrawon yn deall y gwahaniaeth rhwng rhifedd a mathemateg ac o ganlyniad nid yw medrau rhifedd y dysgwyr yn cael eu datblygu. Noda Llywodraeth Cymru (2013b) bod angen i athrawon ddeall bod rhifedd yn fwy na mathemateg a darparu cyfleoedd i fedru defnyddio’r sgiliau mathemategol mewn problemau go iawn.
[bookmark: _Toc7263811]O fewn ysgolion, penodir cydlynydd rhifedd sy’n gyfrifol am y maes ar draws yr ysgol, sy’n cynnig cyngor a sicrhau dilyniant a chysondeb ar draws yr ysgol (Llywodraeth Cymru, 2013a). Yn ogystal â hyn, noda Estyn (2017a, t.22) bod y cydlynwyr mwyaf effeithiol yn mynd cam ychwanegol drwy greu adnoddau “sut i wneud” gall staff ei ddefnyddio yn eu cynlluniau unigol. Er bod cydlynydd rhifedd o fewn ysgolion, mae’n gyfrifoldeb ar bob athro i ddatblygu rhifedd o fewn eu gwersi (Llywodraeth Cymru, 2013b). Amlyga Estyn (2016) bod nifer o ysgolion yn gorddibynnu ar y cydlynwyr, a noda Llywodraeth Cymru (2012) bod pob aelod o staff yn cael eu gweld fel athrawon sy’n datblygu sgiliau rhifedd. Cydnabydda Estyn (2018b) arfer dda o ymgorfforiad o’r cyfrifoldebau trawsgwricwlaidd yn Ysgol-Y-Wern, Llanisien. Amlygir ganddynt bod yr athrawon yn awyddus i dreialu gweithredu argymhellion Donaldson (2015) drwy addysgu’n fwy creadigol. Yn ogystal a hyn, cyfeirir at rôl yr arweinwyr i “annog a chefnogi’r staff i dreialu syniadau newydd yn eu dosbarthiadau” (Estyn, 2018b). Nodir bod yr athrawon yn cynllunio’r cyfrifoldebau yn rheolaidd ac yn fwriadol gyda’r cydlynwyr yn gweithio’n agos i gynorthwyo.
2.5 Asesu rhifedd

Yn dilyn cyflwyno’r Fframwaith Llythrennedd a Rhifedd yn 2013, amlyga Llywodraeth Cymru (2013b) ei fod nid yn offeryn asesu yn ogystal ag offeryn cynllunio. (Llywodraeth Cymru, 2013b, t.13). Noda Llywodraeth Cymru (2013b, t.13) nad yw’n ddisgwyliedig i athrawon lunio datganiad am y dysgwyr ond yn hytrach, ei ddefnyddio i “ddisgrifio cynnydd y dygwyr, meysydd o gryfder a’r camau nesaf ar gyfer datblygiad”. Yn ogystal â hyn dywed Donaldson (2015) er mwyn sicrhau datblygiad personol mae angen i’r dysgwyr fedru myfyrio a dadansoddi eu cynnydd ei hun. Amlyga bod hunan asesu yn ffordd effeithiol i ddysgwyr weld dros eu hun pa feysydd mae angen iddynt ddatblygu. Amlyga’r Adran Addysg a Sgiliau (2013) yn yr arferion orau mae annog dysgwyr i greu targedau ar gyfer eu hunain yn profi i gael effaith cadarnhaol. Yn ogystal â’r asesiadau ffurfiannol caiff ei wneud yn ystod y flwyddyn, bydd dysgwyr o flynyddoedd 2 i 9  hefyd yn eistedd profion rhifedd cenedlaethol. Noda Llywodraeth Cymru (2012, t.11) bydd y profion yn cynhyrchu data i athrawon, ysgolion ac awdurdodau i ddefnyddio i fesur y cynnydd y dysgwyr. Er hyn noda Llywodraeth Cymru (2013b, t. 15) y gwahaniaeth rhwng asesu’r profion ac asesu yn y dosbarth drwy honni “bod un yn fraslun neu’n olwg crynodol tra bydd y llall yn defnyddio ystod lawer ehangach o dystiolaeth”.
Canfuwyd o’r adolygiad llenyddiaeth bod ymgorfforiad rhifedd ar draws y cwricwlwm wedi bod yn destun trafod yn ystod y blynyddoedd diwethaf. Er hyn, gwelir nad  yw’r sylw wedi cael yr un blaenoriaeth a roddwyd i ddatblygu llythrennedd. Awgryma Vernon (2010) mae’r ateb i hyn fyddai sefydlu National Numeracy Trust fel sydd wedi ei greu i lythrennedd sef y National Literacy Trust. Yn y bennod nesaf, bwriedir trafod fethodoleg a moeseg y prosiect ymchwil a gwerthusir y dulliau ymchwil a ddefnyddiwyd.

Yn y bennod hon, trafodir pwysigrwydd ymddygiad moesegol wrth wneud ymchwil o’r fath yn ogystal â thrafod methodoleg y prosiect ymchwil gan werthuso’r dulliau a ddefnyddiwyd.

Yn y lle cyntaf, bu’n rhaid ystyried y cyfrifoldebau moesegol sy’n gysylltiedig â’r broses ymchwilio ar gyfer y prosiect. Dilynwyd canllawiau BERA (2018) drwy gwblhau ffurflen foeseg sy’n amlinellu nod a gweithgarwch yr ymchwil (gweler atodiad 1). Yn ogystal â hyn, cedwir at Ddeddf Diogelu Data (1998) drwy gadw’r holl ddata’n gyfrinachol. Yn unol â chanllawiau BERA (2018), sicrhawyd bod pob cyfranogwr yn ymwybodol o ddiben yr ymchwil a derbyniwyd caniatâd gan bob un i fod yn rhan ohono. Pwysleisia  Llywodraeth Cymru (2015) a Wilson (2013) yr angen i sicrhau bod pob cyfranogwr yn cael eglurhad clir o amcan y prosiect. Yn ychwanegol, pwysleisia Wilson (2013) yr angen i hysbysu’r cyfranogwyr yn blant neu’n oedolion a’u hawl i dynnu’n ôl o’r ymchwil ar unrhyw adeg petai’n dymuno. Dylid ymgymryd â’r broses ymchwil gan ddangos parch a gwerthfawrogiad tuag at y cyfranogwyr (BERA,2018).
Defnyddiwyd ymchwil eilaidd ar gyfer yr adolygiad llenyddiaeth er mwyn ehangu dealltwriaeth bersonol ar y maes rhifedd. Defnyddir hyn fel sail i’r elfennau sydd angen eu hystyried ac i ymchwilio’n ddyfnach iddo yn yr ymchwil cynradd. Cesglir gwybodaeth o ystod eang o ffynonellau a bwriedir defnyddio’r wybodaeth i gyfoethogi’r ymchwil pellach.
[bookmark: _Toc7263814]3.2 Dulliau ymchwil

Fel cyfeiriwyd at yn y bennod gyntaf, penderfynwyd defnyddio mwy nag un dull ymchwilio. Daethpwyd i’r casgliad mai’r dulliau fwyaf addas ar gyfer y prosiect ymchwil fyddai arsylwadau, cyfweliadau â staff, holiaduron a dadansoddi dogfennau eilaidd.
Penderfynwyd bod arsylwadau yn ddull effeithiol sy’n galluogi’r ymchwilydd i weld darlun realistig o’r maes yn y dosbarth (Llywodraeth Cymru, 2015). Pwysleisia Palaiologou, Needham a Male (2016) a Wilson (2013) bod y dull yn rhoi cyfle i’r ymchwilydd i osod ei hun yn y sefyllfa go iawn ac i weld arferion y dosbarth. Er hyn, rhaid ystyried yr effaith caiff bresenoldeb yr ymchwilydd ar y disgyblion ag athrawon. Oblegid hyn, noda Punch a Oancea (2014) y gall bresenoldeb ymchwilydd yn y dosbarth amharu ar ddarlun realistig y dosbarth. Yn ogystal â hyn, awgryma Wilson (2013) a Robson (2002, yn Cohen, Manion a Morrison, 2007) weithiau bod yna wahaniaeth rhwng beth mae cyfranogwyr yn honni eu bod yn eu gwneud a beth maent wir yn eu gwneud yn eu haddysgu. Wrth wneud arsylwadau gellir gweld o brofiad yr hyn sy’n cael ei wneud. Noda Bell (2005) bod croesgyfeirio a chysylltu’r ymchwil yn bwysig er mwyn cael y darlun go iawn. Dywed Palaiologou, Needham a Male (2016, t.145) “interviewing might be descirbed as the art of hearing the data, observations can be descirbed as the art of seeing the data”. Gellir felly gynnal cyfweliadau ag arsylwadau i gyfoethogi’i gilydd. Yn ogystal â hyn, cydnabydda Wilson (2013) a Bell (2005) bod cofnodi gwybodaeth a chesglir o arsylwadau yn anodd gan fod yn rhaid i ymchwilwyr ddewis beth maent am gofnodi.
Penderfynwyd defnyddio cyfweliadau unigol lled-strwythuredig fel dull ymchwil. Amlyga Palaiologou, Needham a Male (2016) bod cyfweliad lled-strwythuredig yn cyfuno rhywfaint o strwythur o gyfweliad strwythuredig gyda rhywfaint o ryddid a ganiateir gan ddull anstrwythuredig. Dewiswyd y dull gan ei fod yn caniatáu elfen o hyblygrwydd (Groundwater-Smith, Dockett a Bottrell, 2015). Amlyga Palaiologou, Needham a Male (2016) bod yna ryddid i wyro oddi wrth y cynllun gwreiddiol os yw’r cyfranogwr yn arwain yr ymchwilydd ar drywydd newydd. Atgyfnertha Llywodraeth Cymru (2015) hefyd y gellir addasu trywydd y sgwrs yn ôl atebion y cyfranogwyr. Amlyga Palaiologou, Needham a Male (2016) gall gyfweliad wyneb i wyneb fod yn effeithiol i arsylwi ar ymateb y cyfranogwr drwy iaith y corff a thon y llais. Er hyn, awgryma Groundwater-Smith, Dockett a Bottrell (2015) bod cyfweliad wyneb i wyneb yn medru arwain cyfranogwyr i geisio darparu’r ateb disgwyliedig i’r cwestiynau yn hytrach na’r gwir. Atgyfnerthir hyn gan Wilson (2013) a Punch (2002) sy’n honni bod plant, yn ogystal ag oedolion yn mynd i gynnig yr ateb maent yn meddwl mai’r ymchwilydd eisiau ei glywed. Anfantais y dull yma yw ei fod yn cymryd llawer o amser (Llywodraeth Cymru, 2015).  Yn ogystal â hyn, amlyga Wilson (2013) a Groundwater-Smith, Dockett a Bottrell (2015)  gall gyfweliadau unigol fod yn frawychus i unigolion ac nid ydynt am rannu popeth gyda’r cyfwelydd. Esbonnir hefyd i bob cyfranogwr bod ganddynt yr hawl i dynnu allan o’r ymchwil ar unrhyw adeg os ydynt yn dymuno.
Penderfynwyd defnyddio holiaduron fel dull ymchwil am ei fod yn ffordd o gasglu ymchwil strwythuredig. Cedwir yr holl wybodaeth yn gyfrinachol ac ni fydd unrhyw enwau yn cael ei gynnwys o fewn yr ymchwil. Cydnabyddir hefyd bod gan bob unigolion yr hawl i dynnu eu hymateb yn ôl a pheidio ei gynnwys yn yr ymchwil. Gwelir yn ddull effeithiol gan ei fod yn galluogi dadansoddiad haws gyda chwestiynau'r un fath (Llywodraeth Cymru, 2015). Wrth ddefnyddio ymchwil o’r fath, amlyga Palaiologou, Needham a Male (2016) a Bell (2005) bwysigrwydd osgoi llunio cwestiynau sy’n arwain y cyfranogwr at atebion heb duedd. Er hyn, anfantais o ddefnyddio’r dull yw bod ymatebion holiaduron yn gorfod cael eu cymryd yn arwynebol ac ni ellir ei ddadansoddi cystal â chyfweliadau. Mantais arall yw y bydd holiaduron yn gwbl gyfrinachol, a noda Wilson (2013) bydd cyfranogwyr yn fwy parod i rannu eu gwir deimladau. Er hyn, noda Wilson (2013) bod holiaduron yn medru fod yn gyfyng, gan fydd nifer yn ateb holiaduron gydag ychydig iawn o wybodaeth. Ni fydd hyn yn darparu llawer o wybodaeth i ddadansoddi ar gyfer yr ymchwil.
Yn ogystal â hyn, gwnaed defnydd o ddogfennau eilaidd wrth wneud yr ymchwil. Defnyddiwyd adroddiadau Estyn a pholisïau’r ysgol fel ymchwil eilaidd i gefnogi’r ymchwil. Gwnaed defnydd o ddeunydd ymchwil sydd ar gael yn barod er mwyn arbed amser (Bell, 2005). Er y fantais hon, bu’n rhaid ystyried dibynadwyedd y dogfennau wrth wneud hyn. Amlyga Cohen, Manion a Morrison (2007) bod defnyddio dogfennau eilaidd yn beth dda ond rhaid ystyried pwrpas y ddogfen gan efallai ei fod wedi ei ysgrifennu at bwrpas gwahanol ac nid ar gyfer ymchwil. Ystyrir hyn wrth gasglu’r dogfennau a gwerthuswyd eu dibynadwyedd.
Er mwyn gwella’r ymchwil gellid fod wedi ystyried creu holiadur ar gyfer y disgyblion. Dywed Wilson (2013) bod cyfranogwyr yn fwy parod i rannu eu gwir deimladau yn gyfrinachol, ac felly efallai byddai gwneud holiaduron ar gyfer y dysgwyr wedi bod yn fanteisiol. Galluoga hyn unigolion i ymgymryd â’r holiadur yn eu hamser eu hun gan nodi yn union eu teimladau heb orfod datgelu’r wybodaeth i neb. Dywed Punch (2002) bod plant yn gweld llenwi holiaduron yn beth hawdd heb deimlo o dan bwysau.
Gwerthuswyd  y dulliau ymchwil y defnyddiwyd ar gyfer y prosiect ymchwil ac ystyriwyd y cyfrifoldeb o foeseg yn ystod y broses. Trafodwyd cyfyngiadau’r astudiaeth ac argymhellion ar sut gellir fod wedi gwella’r broses ymchwil. Yn y bennod nesaf, dadansoddir y data a chasglwyd yn ystod y broses ymchwilio.




[bookmark: _Toc7263815]Pennod 4 – Canlyniadau a Thrafodaethau

Yn y bennod hon, bwriedir trafod canfyddiadau’r ymchwil cynradd a’i gysylltu gyda’r hyn canfuwyd o’r adolygiad llenyddiaeth. Ar ôl ymchwilio, treuliwyd amser yn craffu a dadansoddi’r data’n feirniadol er mwyn cynhyrchu ymateb realistig o’r hyn gafodd ei rannu. Defnyddiwyd amryw o ddulliau sy’n cynnig ystod o wybodaeth ynglŷn ag ymgorfforiad rhifedd ar draws y cwricwlwm.
Rhannwyd holiadur o ddeg cwestiwn gydag athrawon yr ysgol i ddysgu am eu barn a’u teimladau am ymgorfforiad rhifedd ar draws y cwricwlwm (gweler atodiad 2 a 3 am enghreifftiau o ymatebion). Dosbarthwyd yr holiadur i’r saith aelod o staff addysgu a derbyniwyd pob un yn ôl. Cynhaliwyd cyfweliadau unigol gyda’r pennaeth a chydlynwyr rhifedd yr ysgol er mwyn darganfod gwybodaeth fanylach (gweler atodiad 4). Trafodir ymatebion yr holiadur a chyfweliadau unigol gyda’i gilydd gan ei bod yn plethu a’i gilydd. Byddir hefyd yn defnyddio enghreifftiau o ddogfennau eilaidd e.e. polisi rhifedd yr ysgol ac arsylwadau gan y pennaeth i gefnogi’r hyn a ganfuwyd o’r ymchwil cynradd.
4.1 [bookmark: _Toc7263816]– Y gwahaniaeth rhwng mathemateg a rhifedd

Datgenir gan Lywodraeth Cymru (2013b, t.20) bod “rhifedd yn wahanol i’r pwnc mathemateg oherwydd mae’n golygu cymhwyso’r sgiliau a ddysgwyd mewn mathemateg mewn ffordd drawsgwricwlaidd, byd go iawn”. Atgyfnertha Thompson (2010) hyn drwy nodi bod mathemateg yn bwnc ar ben ei hun lle mae bod yn rhifog yn golygu defnyddio’r sgiliau hyn mewn cyd-destun go iawn. O edrych ar y diffiniadau, a’r ymatebion i’r cwestiwn, ‘O’ch dealltwriaeth chi, oes gwahaniaeth rhwng addysgu mathemateg a rhifedd?’, gwelir yr un termau yn codi. Ymatebwyd ‘Oes’ gan bob un o’r cyfranogwyr gyda phob un yn cynnig eglurhad o’r gwahaniaeth sydd rhyngddynt. Cydnabyddir gan nifer o’r cyfranogwyr bod angen i rifedd ddigwydd yn “naturiol ar draws y cwricwlwm” a'i fod yn “arf ar gyfer annibyniaeth y dyfodol”. Dengys hyn ddealltwriaeth gadarn yr athrawon o’r hyn sy’n gwahaniaethu’r ddau wrth ei gilydd. Cyferbynna hyn gyda gwaith Perso (2006, dyfynnwyd yn Westwood, 2008) sy’n honni nad yw nifer o athrawon yn deall y gwahaniaeth. Mynega Donaldson (2010, t.71) bwysigrwydd cael “athrawon o ansawdd uchel sydd â dealltwriaeth drylwyr o ddulliau addysgu”. Wrth ystyried hyn a chyfeirio yn ôl at y cwestiwn, os nad oes gan athrawon dealltwriaeth glir o hyn, ni fyddant yn medru darparu’r cyfleoedd angenrheidiol i ddatblygu medrau rhifedd ar draws y cwricwlwm.
4.2 [bookmark: _Toc7263817]– Hyfforddiant 

Cydnabydda’r cydlynwyr rhifedd eu bod wedi mynychu hyfforddiant a ddarparwyd gan y Sir a’r consortia lleol ar ymgorffori rhifedd ar draws y cwricwlwm. Atgyfnertha ERW (2019) hyn drwy nodi fel consortia maent yn cydweithio’n agos gydag ysgolion drwy ddarparu diwrnodau hyfforddiant er mwyn paratoi athrawon i addysgu rhifedd yn drawsgwricwlaidd. Yn ogystal â hyn, amlyga’r pennaeth a pum cyfranogwr bod cyfarfodydd staff yn trafod y cyfrifoldebau trawsgwricwlaidd drwy graffu llyfrau ac edrych ar arferion da yn rheolaidd. Er hyn, wrth ymateb i’r cwestiwn ‘Ydych chi wedi derbyn unrhyw hyfforddiant ar addysgu rhifedd ar draws y cwricwlwm?’, noda 2 allan o 7 o’r cyfranogwyr nad oeddent wedi derbyn unrhyw hyfforddiant ar y maes. O ystyried hyn, tybir efallai nad oedd y cyfranogwyr yn ystyried cyfarfodydd staff fel “hyfforddiant” gan ei fod yn digwydd  yn rheolaidd o fewn yr ysgol.
4.3 [bookmark: _Toc7263818]– Gofynion y Fframwaith Rhifedd

O ddadansoddi’r canlyniadau i’r cwestiwn, ‘Beth yw’ch teimladau o ran addysgu gofynion y fframwaith rhifedd?’, canfuwyd mai cymysg yw teimladau’r cyfranogwyr. Cyflëir amryw o deimladau gyda rhai yn honni eu bod yn “digwydd yn naturiol” o fewn y dosbarth, yn “nerfus i ddechrau” ac eraill yn “mwynhau” cynnwys rhifedd fel cyfrifoldeb trawsgwricwlaidd. Fel noda Llywodraeth Cymru (2012), mae hyder athrawon o fewn y maes yn effeithio’r hyder o’i addysgu. Amlygwyd hyn hefyd gan Thompson (2010) sy’n honni bod diffyg hyder yn atal unigolion i fentro allan o'r parth diogel ac o ganlyniad ni fyddant yn symud gyda’r newidiadau sydd i’r cwricwlwm. Noda tair athrawes o’r cyfnod sylfaen bod rhifedd yn digwydd yn naturiol o fewn y dosbarth e.e. trafod penblwyddi ar y calendr yn ogystal â’n digwydd o fewn y cynlluniau yn naturiol. Cymharwyd hyn a 2 allan o 4 o’r athrawon Cyfnod Allweddol 2 sy’n nodi ei bod yn nerfus ar y dechrau. O’r dystiolaeth, deithir i’r casgliad bod athrawon Cyfnod Sylfaen yn fwy hyderus i addysgu rhifedd yn drawsgwricwlaidd i gymharu ag athrawon Cyfnod Allweddol 2. Er hyn, mae’r ddau gyfnod yn cynllunio heriau annibynnol trawsgwricwlaidd ,mae’r dysgwyr yn ei wneud yn ystod y dydd. Ystyrir hyn a deithir i’r casgliad gall hyn fod oherwydd natur lai strwythuredig sydd i’w gael o fewn y Cyfnod Sylfaen. Cysylltir hyn gydag argymhellion Donaldson (2015) o’r angen i newid strwythur cyfnod allweddol 2 i fod yn feysydd dysgu lle bydd cysylltiadau rhwng meysydd yn digwydd yn naturiol.
Elfen arall gellir ei ystyried dros deimlo’n “nerfus” o addysgu’r fframwaith yw’r diffyg ymwybyddiaeth fel athro dan hyfforddiant. Amlyga Estyn (2018a) nad oes gan athrawon newydd gymhwyso ymwybyddiaeth glir o ofynion y Fframwaith Rhifedd. Yn ogystal â hyn cyfeiria Thompson (2010) at y ffaith bod cyrsiau addysgu yn cael eu cwtogi o 3-4 blynedd i 1 mlynedd TAR lle gweler hyfforddiant sylfaenol yn gostwng, ac o ganlyniad nid yw’n ddigon i gael gwir ddealltwriaeth o’r gofynion. Ar y llaw arall, mae’r gweithlu addysg newydd yn cael ei weld fel arf pwysig o ran trawsnewid y cwricwlwm yng Nghymru. Cyfeiria Williams (2019) at newidiadau i sicrhau bod hyfforddiant athrawon newydd gymhwyso yn gwbl gyfredol. Dywed Williams:
“Mae angen i’n hysgolion a’n prifysgolion gydweithio, gan ddefnyddio’r gwaith ymchwil gorau sydd ar gael, fel bod gan ein hathrawon y sgiliau iawn i gyflwyno ein cwricwlwm newydd er budd ein holl ddisgyblion” (Williams, 2019).
Atgyfnertha Furlong (2015) drwy ddatgan os am weld cwricwlwm newydd fel awgryma Donaldson (2015) yna mae angen sicrhau bod gan athrawon newydd gymhwyso'r sgiliau, gwybodaeth ac awydd i arwain y newidiadau.
4.4 [bookmark: _Toc7263819]Gweithredu dull ysgol gyfan

Dywed Llywodraeth Cymru (2012) ac Estyn (2017a) er mwyn bod yn llwyddiannus mae angen i ysgolion ystyried ymgorfforiad rhifedd fel dull ysgol gyfan. O ganlyniadau’r holiadur, gwelir cysondeb yn yr atebion sy’n awgrymu bod yr ysgol yn gweithredu dull ysgol gyfan wrth addysgu rhifedd ar draws y cwricwlwm. Cyfeiria 100% o’r ymatebion at y ffaith bod y pennaeth a’r cydlynwyr rhifedd yn monitro rhifedd drwy arsylwi ar gynlluniau, gwersi a llyfrau’n rheolaidd drwy wneud ‘taith ddysgu’. Yn dilyn yr arsylwad, darpara’r pennaeth grynhoad o’r canfyddiadau mewn adroddiad crynodol. Amlinella’r adroddiadau'r arferion da sy’n digwydd yn barod o fewn yr ysgol a chynhigir argymhellion ar gyfer gwella gellid gweithio tuag at (gweler yr adroddiad yn atodiad 5).
Yn ogystal â hyn, nodir bod y cydlynwyr rhifedd yn rhannu cynnwys unrhyw hyfforddiant gyda’r staff yn ystod cyfarfodydd staff. Bu’r cydlynwyr yn rhannu’r hyn maent wedi ei dod ar draws ac yn gosod adnoddau ar Onedrive i’r staff. Amlyga’r pennaeth hefyd bod aelodau o staff yn barod i rannu adnoddau er mwyn sicrhau cysondeb a llwyddiant ar draws yr ysgol. Canmolir hyn gan Estyn (2017) sy’n amlygu bod rhannu adnoddau gydag eraill yn un o’r ffyrdd fwyaf effeithiol o rannu arfer dda mewn ysgol.
4.5 [bookmark: _Toc7263820]– Heriau 

O ddadansoddi’r ymatebion i’r cwestiwn ynglŷn â heriau o ran addysgu rhifedd ar draws y cwricwlwm, gwelir bod 6 allan o 7 yn credu bod heriau yn wynebu athrawon wrth addysgu rhifedd ar draws y cwricwlwm. Nodwyd gan un ohonynt fod rhai elfennau o’r fframwaith yn anoddach i gynnwys mewn ffordd drawsgwricwlaidd e.e. “darganfod ¾ o rifau” a bod cynnwys rhifedd o fewn “rhai gwersi yn haws nag eraill e.e. daearyddiaeth”. Cyfeiria hyn at gyhoeddiad gan Lywodraeth Cymru (2013b) sy’n nodi bod angen i’r cyswllt trawsgwricwlaidd fod yn bwrpasol, ac felly anogir athrawon i beidio cynnwys elfennau trawsgwricwlaidd heb bwrpas.
Yn ogystal a hyn, noda hanner o’r cyfranogwyr bod y fframwaith yn rhy eang i gynllunio a’i gymhwyso o fewn amserlen brysur athrawon.  Cydnabydda Fox a Surtees (2010) bod cynllunio rhifedd ar draws y cwricwlwm yn bwysau ychwanegol gan fod dal angen sicrhau bod dysgwyr yn cyrraedd disgwyliadau y meysydd eraill. Atgyfnertha Thompson (2010) hyn gan nodi bod y pwysau ychwanegol o gynllunio yn rhoi fwy o straen ar athrawon. Anghytuna Barnes (2011) a hyn drwy amlygu bod addysgu trawsgwricwlaidd yn ffordd o leihau pwysau cynllunio am ei fod yn ffordd o ymestyn sawl sgil ar yr un pryd. Yn ogystal a’r pwysau ar gynllunio, awgrymwyd bod cynllunio i’r ystod gallu o fewn y dosbarth hefyd yn anodd. Cydnabydda Fox a Surtees (2010) er bod athrawon yn darparu tasgau annibynnol, mae’n rhaid iddynt sicrhau bod y gallu gan pob disgybl i ymgymryd â’r dasg. Cyfeiriwyd heyfd at y ffaith bod cynllunio ar gyfer llythrennedd yn lawer haws i wneud. Cydnabydda Golwg 360 (2013) a Westwood (2008) bod llythrennedd wedi cael fwy o sylw ymchwil ac ymyraethau. Ystyrir a’i oherwydd yr ymchwil a’r adnoddau sydd eisoes wedi ei wneud ar lythrennedd yw’r rheswm dros hyn. 
4.6 [bookmark: _Toc7263821]– Rhifedd yn hanfodol o fewn bywyd bob dydd?

Wrth ymateb i’r datganiad ‘Mae cymhwysedd mewn rhifedd yn hanfodol ar gyfer byw a gweithio’n annibynnol’ (Donaldson, 2015). Cytunodd 6 allan o 7 gyda hyn, gydag un o’r cyfranogwyr yn nodi ei bod yn “cytuno i raddau”. Gwelir hwn yn ymateb positif iawn gan fod athrawon yn amlwg yn gweld ac yn cydnabod bod y newid sydd ar droed i gwricwlwm Cymru i weld yn beth bositif. Yn ogystal â hyn, amlyga rhai bod rhifedd i weld “ym mhob agwedd o’ch bywyd e.e. mewn siopau, teithio” ac mae’n rhaid “sicrhau fod unigolion yn medru gweithredu’r sgiliau i fywyd bob dydd”. Pwrpas rhifedd ar draws y cwricwlwm yw gwireddu hyn ond noda Hughes a Desforges a Mitchell (2000) bod plant ac oedolion yn cael trafferth yn defnyddio’r sgiliau maent wedi ei dysgu a’u cymhwyso mewn sefyllfaoedd go iawn. Datgenir hyn eto gan Estyn (2018a) sy’n honni nad yw dysgwyr yn medru cymhwyso’r sgiliau maent wedi ei ddysgu mewn cyd-destun go iawn.
4.7 [bookmark: _Toc7263822]– Profion Rhifedd Cenedlaethol

O’r ymatebion i’r cwestiwn, ‘Ydych chi’n credu bod y profion rhifedd cenedlaethol wedi cael effaith ar eich trefniadau addysgu rhifedd ar draws y cwricwlwm?, gwelir bod 100% o athrawon cyfnod allweddol 2 yn nodi bod addysgu yn canolbwyntio gormod ar y profion ac o ganlyniad mae’r elfen o brofiadau ymarferol yn cael ei llwyr anghofio. Amlygwyd bod y “profion yn dylanwadu gormod” ar yr addysgu ac “yn rhoi pwysau ar athrawon i baratoi’r disgyblion at y prawf”. Wrth ddadansoddi hyn, teimlir bod agweddau tuag at y profion rhifedd ychydig ar yr ochr negyddol ac o ganlyniad gall hyn rhoi pwysau ar agweddau mwy negyddol tuag at rifedd yn gyfan gwbl. Dywed Estyn (2017b) bod nifer o ysgolion yn “teimlo dan bwysau i baratoi disgyblion ar gyfer y profion darllen a rhifedd”.
4.8 [bookmark: _Toc7263823]– Adnoddau

Dywed Fox a Surtees (2010) bod gwneud defnydd o adnoddau, cael profiadau go iawn ac ymgymryd a tasgau ymarferol wrth wraidd datblygu medrau rhifedd llwyddiannus. Wedi dweud hyn, amlyga Pound a Lee (2011) bod defnyddio adnoddau sydd ddim yn ychwanegu at y profiad o ddysgu yna hollol di bwrpas. Amlyga’r angen i gynllunio’n ofalus gan ddefnyddio adnoddau i gyfoethogi’r dysgu ac nid fel elfen ychwanegol. Amlygwyd o’r ymatebion i’r holiadur bod y defnydd o adnoddau yn fwy dueddol o ddigwydd yn y Cyfnod Sylfaen. Nodwyd eu bod yn defnyddio’r ardaloedd darpariaeth barhaus fel ardaloedd i gyfoethogi’r cyfrifoldebau. Defnyddir yr ardal chwarae rôl fel archfarchnad lle bu’r dysgwyr yn defnyddio arian i ddatblygu medrau rhif. Dywed Pound a Lee (2011) bod defnyddio’r ardal i chwarae rôl yn hytrach na ond defnyddio dim ond arian yn rhoi’r disgybl mewn lleoliad realistig. Cefnoga Estyn  (2017b, t.9) hyn drwy amlygu bod dysgu gweithredol a thrwy brofiad yn hanfodol i “ddatblygu sylfeini cadarn” drwy drafod a chyd weithio gydag eraill.
Yn ogystal â hyn, yng Nghyfnod Allweddol 2, ceir nifer o’r cyfranogwyr yn defnyddio adnoddau ar lein fel Hwb a J2e i gyfoethogi’r ddarpariaeth. Yn ogystal â hyn, bu’r ysgol yn gweithio’n agos gyda rhaglen newydd gan fanc Natwest sef “Money Sense”. Esboniwyd bod aelod o’r banc wedi bod allan i wneud sesiynau  drafod materion bob dydd e.e. sut mae rheoli eich arian. Darperir adnoddau ar lein gall y dysgwyr gael mynediad iddo yn yr ysgol a chartref er mwyn datblygu ymhellach a cheir ystod o gynlluniau gwersi ar lein ar gyfer athrawon. Canmolir y rhaglen gan gydlynydd rhifedd CA2 sy’n nodi “bod y profiad wedi bod yn werthfawr ac yn agoriad llygaid i nifer o’r disgyblion”.  Yn ogystal â hyn bu dosbarthiadau CA2 yn cynnal caffi unwaith yr wythnos lle gwahoddir rhieni i mewn i brynu bwyd o’r caffi. Disgwylir i’r disgyblion gyfrifo prisiau’r nwyddau a gweithio allan y newid fel bod angen. Nodwyd eto bod hyn wedi bod yn ffordd dda i’r dysgwyr datblygu eu medrau gydag arian mewn sefyllfa go iawn.
 Arsylwi gwersi
Arsylwyd ar nifer o wersi lle ymgorfforwyd rhifedd ar draws yr ysgol ac o ganlyniad penderfynwyd trafod y gwersi a’r dosbarthiadau yn gyffredinol yn hytrach na chanolbwyntio ar un yn benodol. Gwelwyd enghreifftiau go iawn o sut caiff rhifedd ei gynnwys o fewn y dosbarth.
Sylweddolwyd bod yna galendr mawr ar wal pob dosbarth yn y Cyfnod Sylfaen. Ar gychwyn pob mis byddai’r athrawes yn cofnodi digwyddiadau pwysig e.e. penblwyddi’r disgyblion ar y calendr. Yn deillio o hyn, byddair dysgwyr yn ddyddiol yn cyfeirio at y calendr er mwyn cyfri sawl diwrnod sydd tan ben-blwydd y disgybl nesaf. Digwydda hyn yn naturiol heb gyfarwyddyd yr athrawes ac felly yn sbarduno gan y dysgwyr ym mlwyddyn 1 a 2. Byddair athrawes yn defnyddio’r hyn mae’r dysgwyr yn ei rhannu ac yn cwestiynu’r dysgwr am e.e. sawl diwrnod/ wythnos sydd tan y penwythnos?. Yn ogystal â hyn, gwelir defnydd o rif yn ystod amser llaeth lle bydd y dysgwyr yn talu am ei llaeth gydag arian. Roedd hyn eto yn atgyfnerthu’r sgiliau roeddent eisoes wedi ei ddysgu yn y gwersi. Amlyga Ryder (2018) y cyfleoedd cyfoethog i hyrwyddo rhifedd drwy chwarae, gan gyfri neu drefnu rhifau mewn cyd destunau dyddiol o fewn y dosbarth. Dyma enghraifft dda o hyn gyda’r dysgwyr yn gwneud y pethau yma yn naturiol o fewn y dosbarth.
Wrth arsylwi ar wersi yng Nghyfnod Allweddol 2, teimlir nad oedd rhifedd yr un mor amlwg oherwydd collir elfen o ddysgu drwy chwarae. Er hyn, roedd y muriau'n atgyfnerthi sgiliau rhif y dysgwyr mewn amryw o ffyrdd. Gwelir arddangosfeydd yn dangos lleoliadau a’r map a chofnod o dymheredd o fewn y dosbarth. Cyferiria Fox a Surtees (2010) bod arddangosfeydd trawsgwricwlaidd yn ddefnyddiol i’r dysgwyr weld cysylltiadau sydd i gael rhwng meysydd. Yn ogystal â hyn, cychwynnir rhai diwrnod drwy ddangos llun i’r dysgwyr e.e. llun o ‘dash’ car. O hyn, bydd yr athrawes yn gofyn i’r beth maent yn medru eu gweld a pha sgiliau rhif byddai angen arnynt wrth edrych ar hyn. Cyfeirir at nifer o syniadau fel, darllen tymheredd y car, edrych ar y cloc cyflymder a.y.y.b. Bu sesiynau o’r fath yn atgoffa’r dysgwyr o’r angen i ddefnyddio sgiliau o feysydd penodol yn eang o fewn problemau dyddiol bywyd.

Pennod 5 – Casgliad
[bookmark: _Toc7263825]5.1 Prif bwyntiau a godir 

Nod y prosiect ymchwil oedd i ddarganfod sut caiff rhifedd ei hymgorffori o fewn y cwricwlwm?. O’r broses ymchwil, deithir i gasgliad bod addysgu rhifedd ar draws y cwricwlwm yn cael cydnabyddiaeth a statws drwy weithrediad ysgol gyfan. Cydnabyddir hefyd i’r athrawon ymateb yn bositif i argymhellion Donaldson (2015) o bwysigrwydd medrau rhifedd yn y dyfodol. Awgrymir felly bod athrawon yn barod yn cychwyn addasu eu dysgu i’r argymhellion hyn. Gwelir addysgu drawsgwricwlaidd yn digwydd o fewn y ddau gyfnod gyda darpariaeth barhaus yn y Cyfnod Sylfaen a heriau annibynnol yng Nghyfnod Allweddol 2 yn cyfoethogi’r dysgu.
Er hyn, rhaid cydnabod daethpwyd ar draws heriau o addysgu rhifedd yn drawsgwricwlaidd. Cydnabydda hanner o’r cyfranogwyr bod cynllunio gwersi trawsgwricwlaidd yn gallu bod yn dasg heriol ar adegau. Amlygwyd o’r ymatebion bod rhai meysydd yn anodd cynnwys yn drawsgwricwlaidd. Amlyga Llywodraeth Cymru (2013b) dylid ond cynnwys y cyfrifoldebau trawsgwricwlaidd pan fo lle iddo ac i beidio ceisio gwneud cysylltiadau di bwrpas. Yn ogystal â hyn, o’r canlyniadau teimlir bod yr ymatebion tuag at y profion rhifedd cenedlaethol hefyd yn elfen negyddol arall sy’n rhaid ystyried. Noda un o’r cyfranogwr bod addysgu yn canolbwyntio gormod ar y profion ac o ganlyniad nid yw rhifedd yn digwydd yn ymarferol a hwyl rhagor. Pwysleisia Estyn (2017) yr angen i sicrhau bod addysgu rhifedd yn beth hwylus sy’n digwydd yn naturiol ar draws y cwricwlwm.
[bookmark: _Toc7263826] 5.2 Dysgu proffesiynol 

Teimlir bod yr ymchwil a wnaed i ymgorfforiad o rifedd ar draws y cwricwlwm yn bendant wedi datblygu gwybodaeth broffesiynol yr ymchwilydd. Yn ogystal teimlir ei fod wedi datblygu ymwybyddiaeth yr ymchwilydd o’r Fframwaith Rhifedd. Hyderir bod yr hyn a drafodwyd yn yr ymchwil yn ddefnyddiol ar gyfer cyflwyno’r Cwricwlwm Newydd i Gymru yn 2022. Cyfeiriwyd yn aml hefyd at waith Donaldson (2015) sydd hefyd yn paratoi at gynnwys y cyfrifoldebau trawsgwricwlaidd mewn ffyrdd ymarferol sy’n ymwneud a chyd destunau go iawn.
[bookmark: _Toc7263827]5.3 Awgrymiadau ar gyfer ymchwil pellach
 
Ar y cyfan, gellir tynnu ar nifer o elfennau positif a gynhyrchwyd o’r prosiect ymchwil, er hyn rhaid cydnabod y cyfyngiadau. Teimlir mai’r cyfyngiad fwyaf oedd maint yr ymchwil. Tybir petai’r holiadur wedi cael ei ddosbarthu’n ehangach byddai’r dystiolaeth a’r canfyddiadau llawer yn fwy. Yn ogystal â hyn, ni ddefnyddiwyd dull ymchwil lle ceir barn y dysgwyr am rifedd. Byddai cyfraniad wrth y dysgwyr wedi bod yn fuddiol gan fod defnyddio arsylwadau o wersi yn unig yn gallu bod yn heriol i gael y darlun llawn.
[bookmark: _Toc7263828]5.4 Diweddglo

Deithir i’r casgliad felly bod rhifedd yn sicr i weld yn cael sylw blaengar o fewn ysgolion gyda’r staff yn cydnabod ei bwysigrwydd. Er hyn, teimlir bod rhai heriau yn gwynebu athrawon ac o ganlyniad nid yw’r dysgwyr yn mynd i lwyddo i gyrraedd ei llawn botensial. Awgrymir felly byddai cyflwyno cwricwlwm arfaethedig Donaldson (2015) lle gwelir meysydd dysgu yn hytrach na phynciau yn ffordd effeithiol i gynllunio gwersi trawsgwricwlaidd yn fwy naturiol. O ganlyniad i gyflwyno argymhellion Donaldson (2015) mi fydd llythrennedd, rhifedd a chymhwysedd digidol yn bwydo’n naturiol i mewn i’r gwersi fel y cyfrifoldebau trawsgwricwlaidd.
Nifer o eiriau – 6,584

